Βουλή των Αντιπροσώπων (Λίβανος)

Η Βουλή των Αντιπροσώπων (αραβικά: مجلس النواب) ή Εθνοσυνέλευση (γαλλικά: Assemblée nationale) αποτελεί το εθνικό κοινοβούλιο του Λιβάνου. Συγκροτείται από 128 μέλη που εκλέγονται για περίοδο τεσσάρων ετών στις πολυμελείς εκλογικές περιφέρειες, οι οποίες κατανέμονται μεταξύ των διαφορετικών χριστιανικών και μουσουλμανικών δογμάτων του Λιβάνου. Το εκλογικό σώμα του Λιβάνου απαρτίζεται από ενηλίκους οι οποίοι λαμβάνουν μέρος σε καθολική ψηφοφορία. Κύριες λειτουργίες της είναι να εκλέγει τον Πρόεδρο της Δημοκρατίας, να εγκρίνει την κυβέρνηση (αν και διορίζεται από τον Πρόεδρο, τον Πρωθυπουργό, μαζί με το Υπουργικό Συμβούλιο, πρέπει να διατηρήσει την εμπιστοσύνη της πλειοψηφίας στο Κοινοβούλιο), τους νόμους και τον προϋπολογισμό.

Στις 31 Μαΐου του 2013, το Κοινοβούλιο παρέτεινε την εντολή του για 17 μήνες, λόγω του αδιεξόδου σχετικά με τον εκλογικό νόμο. Επίσης, στις 5 Νοεμβρίου του 2014, το Κοινοβούλιο θέσπισε μια άλλη επέκταση, διατηρώντας έτσι την εντολή του για επιπλέον 31 μήνες, έως τις 20 Ιουνίου του 2017.

Ονομασία 
Σύμφωνα με την επίσημη ιστοσελίδα, η αραβική ονομασία του είναι Βουλή των Αντιπροσώπων (مجلس النواب Majlis an-Nuwwab), η γαλλική ονομασία του είναι Εθνοσυνέλευση (Assemblée nationale), ενώ η αγγλική είναι Κοινοβούλιο του Λιβάνου (Lebanese Parliament).

Κτίριο του κοινοβουλίου 
Το κτίριο του Κοινοβουλίου χτίστηκε το 1933 σύμφωνα με τα σχέδια του Αρμενίου αρχιτέκτονα της Μπο-Άρτ, Μαρντιρός Αλτουνιάν. Το κτίριο είχε αρχικά στόχο να χρησιμεύσει ως εθνική βιβλιοθήκη του Λιβάνου. Έχει επιβλητική συμμετρική δομή με ένα ανατολίτικο στυλ ιστορικών περιφερειακών αναφορών με νεο-Μαμελουκικές αποχρώσεις.

Κατανομή των εδρών 
Ένα μοναδικό χαρακτηριστικό του Λιβανέζικου συστήματος είναι η αρχή της «ομολογιακής διανομής»: σε κάθε θρησκευτική κοινότητα έχει παραχωρηθεί αριθμός βουλευτών στο Κοινοβούλιο. Στις εκλογές που πραγματοποιήθηκαν μεταξύ 1932 και 1972 (η τελευταία πριν τον εμφύλιο πόλεμο του Λιβάνου), οι έδρες κατανεμήθηκαν μεταξύ χριστιανών και μουσουλμάνων σε αναλογία 6:5, με τα διάφορα δόγματα των δύο θρησκειών, στα οποία διατέθηκε εκπροσώπηση περίπου ανάλογη με το μέγεθός τους. Από τη δεκαετία του 1960, οι μουσουλμάνοι είχαν γίνει φανερά δυσαρεστημένοι με αυτό το σύστημα, έχοντας επίγνωση ότι το υψηλότερο ποσοστό γεννήσεων τους και το υψηλότερο ποσοστό μετανάστευσης μεταξύ των χριστιανών, είχαν σχεδόν βέβαιη μουσουλμανική πλειοψηφία, η οποία δεν αντικατοπτρίζει την κατανομή των εδρών. Οι χριστιανοί πολιτικοί ήταν απρόθυμοι να καταργήσουν ή να τροποποιήσουν το σύστημα, κάτι το οποίο αποτέλεσε έναν από τους παράγοντες που οδήγησαν στον εμφύλιο πόλεμο 1975–1990. Η συμφωνία του Ταΐφ του 1989, η οποία έληξε τον εμφύλιο πόλεμο, ανακατένειμε τις έδρες του κοινοβουλίου και προνόησε για την ίση εκπροσώπηση χριστιανών και μουσουλμάνων, με καθεμία να εκλέγει 64 από τους 128 βουλευτές.

Παρόλο που διανέμονται ομολογιακά όλα τα μέλη, ανεξάρτητα από τη θρησκευτική τους πίστη, εκλέγονται με καθολική ψηφοφορία, αναγκάζοντας τους πολιτικούς να αναζητήσουν υποστήριξη εκτός των δικών τους θρησκευτικών κοινοτήτων, με εξαίρεση τις περιπτώσεις κατά τις οποίες οι ομόθρησκοί τους κυριαρχούν συντριπτικά στην εκλογική τους περιφέρεια.

Οι αλλαγές που προβλέφθηκαν από τη συμφωνία του Ταΐφ αναφέρονται στον παρακάτω πίνακα:

Παραπομπές

Εξωτερικοί σύνδεσμοι 
 

Λίβανος
Πολιτική του Λιβάνου